open-index/open-wikipedia-markdown huggingface dataset:
קבאד הראשון

**קַבָאד הַרִאשׁוֹן** (פרסית: **قباد یکم**; נקרא גם **כּוֹבַּד**), מלך האימפריה הסאסאנית בין השנים 488 – 531 (למעט הפסקה של כשלוש שנים בין 496 – 499). היה בנו של המלך פירוז הראשון, וירש את דודו העיוור ולאש (484 – 488), שהודח.

## חייו
בצעירותו נלקח קבאד בשבי האפתליטים לאחר שהללו ניצחו את אביו, ושוחרר כעבור שנתיים, תמורת תשלום כופר כבד. דודו של קבאד, ולאש, הומלך בשנת 484 לאחר הקרב שבו נהרג פירוז אביו, ומשהודח, הוכתר קבאד למלך תחתיו. השפעתו של ולאש כמלך הייתה מועטה, והוא התקשה להפעיל את סמכותו נגד בעלי ההון והאצילים. תקוותם של הללו, שקבאד ימשיך את דרכו של דודו, התבדתה עד מהרה.

קבאד הושפע רבות מן המזדקיות, תנועתו הדתית-חברתית של הכהן הפרסי מזדק, שהטיפה לסגפנות ושאפה להגיע לשוויון מוחלט על ידי שיתוף ברכוש ובנשים, ותמך בה בניסיון לעצור את כוחם המתעצם של האצילים ובעלי ההון. הדבר קומם עליו את בני ההיררכיה השמרנית (ובפרט את האצילים והזורואסטרים). אלה הדיחו אותו, שמו אותו במאסר, והמליכו במקומו את אחיו ג'אמאספ ב-496.

קבאד הצליח לברוח מהכלא ומצא מקלט אצל האפתליטים. הוא נשא לאישה את בתו של מלך האפתליטים, ארגן סביבו את הצבא האפתליטי (שהמלך מסר לו תמורת התחייבות שיעלה לו מס) וכבש את המלוכה בשנית בשנת 499. כדי לשלם את המס שהתחייב, ביקש קבאד הלוואה מאנסטסיוס הראשון, קיסר האימפריה הביזנטית. אנסטסיוס סירב, ובתגובה פתח נגדו קבאד במלחמה, תוך שהוא מסתייע באפתליטים ובערבים. תחילה נחל קבאד מספר ניצחונות וכבש כמה ערים בארמניה ובסביבתה, אך פשיטות של הונים מקווקז על אזור הים הכספי אילצו אותו להסכים לשביתת נשק ולהשיב את הערים שכבש מהביזנטים תמורת תשלום במהלך שנת 505.

המלחמה עם האימפריה הביזנטית התחדשה מאוחר יותר עם הכתרתו של יוסטיניוס הראשון לקיסר האימפריה הביזנטית. תחילה הביס קבאד את הביזנטים בפיקודו של בליסאריוס, אך לאחר מכן נוצח בקרב דאראס. באחרית ימיו היה קבאד נתון להשפעתו החזקה של בנו האהוב, יורש העצר כוסרו הראשון. כוסרו, שעורר את התנגדותם של המזדקים, הצליח להטות את לב אביו נגד חברי הכת ושכנע אותו להזמין את ראשיה לוויכוח תאולוגי. בסוף הוויכוח ערך קבאד טבח במנהיגי המזדקים ושרף את ספריהם. לא ידוע אם מזדק עצמו היה בין ההרוגים.

תמיכתו של קבאד במזדקיות והתיקונים הדתיים שבאו בעקבותיה, ובפרט השיתוף בנשים, הביאו לפגיעה חמורה בטהרת חיי המשפחה של היהודים ולרדיפות קשות כלפיהם, והם שהובילו, כפי הנראה, לפרוץ המרד בראשותו של ראש הגולה, מר זוטרא.

## קישורים חיצוניים

* 

קטגוריה:מלכי פרס
קטגוריה:האימפריה הסאסאנית
קטגוריה:משפחת הונא בר נתן
קטגוריה:ילידי 473
קטגוריה:נפטרים ב-531
קמפיין Cool Biz

**קמפיין Cool Biz** היה יוזמה של משרד הסביבה של יפן (環境省 או MOE על פי ראשי תיבות שם המשרד באנגלית) בקיץ 2005 לחסוך אנרגיה על ידי הגבלת השימוש במיזוג האוויר במשרדי הממשלה. על פי הוראות משרד הסביבה היו משרדי הממשלה אמורים לקבוע את הטמפרטורה של האוויר שהמזגנים מקררים ל-28°C מתחילת הקיץ ועד ספטמבר. שמו של המסע היה במקור באנגלית, משחק מילים שמשמעו הן "עסקים קרירים" והן "עסקים גזעיים".

קוד הלבוש של Cool Biz הנחה את עובדי הממשלה להשתמש בצווארונים מעומלנים נוקשים וללבוש מכנסים מבדים נושמים וסופגי זיעה. בנוסף, עודדו ההנחיות את העובדים ללבוש חולצות קצרות שרוול ולהימנע מלבישת מקטורן או עניבה. ההנחיות גרמו מבוכה לעובדי ממשלה רבים שלא היו בטוחים אם הם חייבים לקיים אותן. רבים באו לעבודה כשהמקטורן מקופל ביד והעניבה בכיס. אפילו אלו שאהבו את הרעיון להתלבש רשמי פחות חשו אי נוחות בזמן הנסיעה לעבודה כשהיו מוקפים בעובדים מהשוק הפרטי כשכולם לובשים את חליפות העסקים התקניות היפניות. עובדי ממשלה רבים אמרו כי חשו שאין זה מנומס שלא ללבוש עניבה בעת שהם נפגשים עם עמיתיהם מהמגזר הפרטי.

## תוצאות קמפיין Cool Biz

ב-28 באוקטובר 2005 הודיע ה-MOE על תוצאות קמפיין Cool Biz. ב-30 בספטמבר 2005 פנה המשרד באמצעות האינטרנט, ל-1,200 גברים ונשים שנבחרו באקראי על ידי חברת סקרים על מנת שישתתפו בסקר על קמפיין Cool Biz. תוצאות הסקר הראו כי מתוך 562 המשתתפים שענו על השאלון ידעו 98.5% מהנשאלים על Cool Biz ו-32.7% ענו כי התרמוסטט של מיזוג האוויר במשרדם נקבע לטמפרטורה גבוהה יותר משנים קודמות. על סמך נתונים אלו העריך המשרד כי הקמפיין הביא לצמצום פליטת פחמן דו-חמצני ב-460,000 טון, כמות המקבילה לפליטת פחמן דו-חמצני על ידי מיליון משקי בית במשך חודש.

המשרד הכריז כי הוא מתכוון להמשיך לעודד אנשים לקבוע את הטמפרטורה במשרדים בקיץ ללא פחות מ-28°C כמו גם לפעול לכך שרעיון ה-Cool Biz יכה שורשים בחברה.

## Warm Biz

במהלך חורף 2005 הועלה במרבית רשתות הטלוויזיה העיקריות ביפן הרעיון לקדם את סגנון הלבוש Warm Biz (כלומר עסקים חמימים), לפיו אנשים ילבשו חולצות סריג עבות עם צווארון גולף במקום צווארון ועניבה. עם זאת, רעיון ה-Warm Biz לא אומץ על ידי הממשלה היפנית ולא צבר תאוצה.

## Cool Biz מחוץ ליפן
משרד הסביבה של קוריאה הדרומית ואיגוד ועדי העובדים של בריטניה (Trades Union Congress) יזמו את אימוץ רעיון ה-Cool Biz (קוריאה החל מ-2009, ואיגוד העובדים החל מ-2006).

## קישורים חיצוניים

## הערות שוליים

קטגוריה:חיסכון באנרגיה
קטגוריה:יפן: כלכלה
קטגוריה:יפן: פוליטיקה
קטגוריה:קירור ומיזוג אוויר
קטגוריה:שמירת הסביבה
ארז מסיקה

**ארז מסיקה** (נולד ב-20 בדצמבר 1979) הוא כדורגלן עבר ישראלי ששיחק בעמדת הקשר.

## קריירה
מסיקה החל את הקריירה שלו בקבוצת הנוער של מכבי חיפה ואף עלה לקבוצת הבוגרים. בעונת 2000/2001 הצטרף להפועל תל אביב ולאחר מכן שיחק במכבי נתניה ובהפועל חיפה. בעונת 2003/2004 הוא הובא למכבי תל אביב על ידי המאמן ניר קלינגר. יחד עם הקבוצה זכה בגביע המדינה לאחר שהבקיע גול בגמר שהשווה לתוצאת תיקו 2 ולאחריו הכרעות בפנדלים וכן שיחק בליגת האלופות לאחר שהבקיע שער ניצחון מחצי מגרש במשחק החוץ מול פאוק סוליניקי.

לאחר חמש שנים במכבי תל אביב עבר לשחק בקבוצה הקפריסאית א.א.ק. לרנקה תחת הדרכתו של ניר קלינגר.

לקראת עונת 2009/2010 חתם מסיקה בהפועל באר שבע. מספר מחזורים מפתיחת העונה נאלץ מסיקה לפרוש מכדורגל בעקבות מום שהתגלה בליבו. בעקבות הפרישה פרצה מחלוקת בין השחקן לקבוצתו בנוגע לתשלום שכרו. בבוררות בין הצדדים נקבע שהפועל באר שבע תשלם למסיקה 344,000 ש"ח וכן הוצאות משפט ושכר טרחה.

מסיקה ניהל בית ספר לכדורגל באור עקיבא במשך 10 שנים, עד לסגירתו בספטמבר 2024

## חיים אישיים
ארז מתגורר בחדרה. נשוי לעורכת דין הדר סבג מסיקה, סגנית מלכת היופי של ישראל לשנת 2002 ולהם שלושה ילדים.

## קישורים חיצוניים

## הערות שוליים

קטגוריה:קשרי כדורגל ישראלים
קטגוריה:כדורגלני מכבי חיפה
קטגוריה:כדורגלני הפועל תל אביב
קטגוריה:כדורגלני מכבי נתניה
קטגוריה:כדורגלני הפועל חיפה
קטגוריה:כדורגלני מכבי תל אביב
קטגוריה:כדורגלני הפועל באר שבע
קטגוריה:כדורגלני א.א.ק. לרנקה
קטגוריה:כדורגלנים ישראלים בקפריסין
קטגוריה:פרדס חנה-כרכור: כדורגלנים
קטגוריה:ישראלים שנולדו ב-1979
1395

## אירועים

* הסולטאן באיזיד הראשון מהאימפריה העות'מאנית כורת את ראשו של יוחנן שישמן מהאימפריה הבולגרית השנייה

## נולדו

*פאולו דל פוצו טוסקנלי (מת ב-1482)

## נפטרו

## לוח שנה

## קישורים חיצוניים
איסטריה

שמאל|ממוזער|250px|מחוז איסטריה בקרואטיה
שמאל|ממוזער|250px|מפת איסטריה
**איסטריה** (בקרואטית ובסלובנית: **Istra**; באיטלקית: **Istria**) הוא חצי האי הגדול ביותר בים האדריאטי ומשתרע בין מפרץ קוורנר במזרח למפרץ טריאסטה בצפון. מקור שמה של איסטריה (בלטינית: Histria) בהיסטרים (Histrii), עם שישב בחצי האי לפני שנכבש על ידי הרומאים בשנת 178 לפנה"ס.

## תיחום וחלוקה מדינית
רובה של איסטריה שוכנת בתחומי קרואטיה; כמעט כל חצי האי שייך למחוז הקרואטי הנושא את שמו (Istarska županija), ואילו הפינה הצפון מזרחית שלו שייכת למחוז פרימוריה-גורסקי קוטר (Primorsko-goranska županija). עם זאת, רצועה צרה בצפונו של חצי האי שייכת לסלובניה (ערי החוף איזולה, פיראן, פורטורוז' וקופר), ואילו העיר מוג'ה (Muggia, פרוור דרומי של העיר טריאסטה) שייכת לאיטליה.

שטחו של מחוז איסטריה בקרואטיה, המשתרע על רובו של חצי האי, הוא 2,813 קמ"ר, ובשנת 2001 התגוררו בו 206,344 תושבים. הערים העיקריות במחוז זה הן פולה, פורץ', רוביני, פאזין (בירת המחוז) ולאבין. ספר השיאים של גינס העניק לעיר הום (Hum) במחוז זה את תואר העיר הקטנה בעולם (בעיר 23 תושבים בלבד, מתוכם שני ילדים).

## גאוגרפיה
שטחו של חצי האי הוא 3,476 קמ"ר והוא עשוי ברובו מאבן גיר. צורתו כשל משולש הניצב על חודו, אורכו כ-80 ק"מ ורוחבו המרבי 65 ק"מ. החוף מחורץ ובו מפרצים עמוקים דמויי פיורד כמו מפרץ לים ומפרץ פלומין, ואורכו של קו החוף של מחוז איסטריה הקרואטי לבדו הוא 537 ק"מ. במרכזו של חצי האי משתרעים הרי אוצ'קה (Učka, איטלקית "Monte Maggiore") שפסגתם בגובה של 1,401 מטר בהר וויאק (Vojak). בסמוך לחופו המערבי של חצי האי משתרע הפארק הלאומי בריוני (Brijuni) הכולל 12 איים זעירים, אשר שמשו את יוסיפ ברוז טיטו כמעון הקיץ הרשמי שלו. בשטח הקרואטי של חצי האי, גדלות פטריות כמהין.

## אוכלוסייה
אוכלוסיית איסטריה היא ברובה קרואטית וסלובנית, אך לאורך החוף המערבי של חצי האי, מתגורר מיעוט איטלקי ניכר. במספר כפרים בחצי האי מדברים התושבים איסטרו-רומנית, שפה רומאנית מזרחית הקרובה לרומנית, ולעיתים נחשבת לניב גרידא. דוברי השפה מכנים את עצמם "רומאני", "ולאשי" או "רומארי" (Vlaşi, Rumâni או Rumâri בהתאמה), אך שכניהם מכנים אותם "צ'יצ'י" או צ'יריבירי" (Ćiribiri או Ćići). מספר דובריה של איסטרו-רומנית מוערך כיום בכאלף בלבד. שפה נוספת המדוברת באיסטריה היא איסטרית (איסטריוט). דוברי השפה המונים כאלף איש מתרכזים לאורך חופיו המערביים של חצי האי. השפה שייכת לענף המערבי של השפות הרומאניות, וקיים ויכוח בין בלשנים אם מדובר אכן בשפה עצמאית, או שמא היא ניב איטלקי או ונטי גרידא. שתי השפות נמצאות בסכנת הכחדה.

באזור מקובל לשלב מנת פינצה בזמן פסחא.

## ראו גם
* רייקה
* חוזה פריז (1947)
* אמנת אוזימו
* פטריות כמהין לבנות

## קישורים חיצוניים

* האתר הרשמי של לשכת התיירות (החלק הקרואטי)
* איסטריה-נט
* 
* 
* 


תמונה:Motovun 2002 Croatia.jpg|הכפר מוטובון
תמונה:Pula-avion.JPG|העיר פולה מהאוויר. במרכזה האמפיתיאטרון הרומי
תמונה:Lim_canal.jpg|מפרץ לים דמוי הפיורד
תמונה:Piranslovenia.jpg|כיכר טרטיני בפיראן (סלובניה)
תמונה:Istria near Pula.jpg|חוף הים האדריאטי סמוך לפולה
תמונה:Opatija.JPG|אופטיה
תמונה:Plomin2.JPG|תחנת הכוח בפלומין במזרחו של חצי האי
תמונה:Piran Stadtpanorama.jpg|פיראן בסלובניה


קטגוריה:קרואטיה: גאוגרפיה
קטגוריה:סלובניה: גאוגרפיה
קטגוריה:אירופה: חצאי איים
קטגוריה:בלקן
קטגוריה:קרואטיה: חצאי איים
קטגוריה:מקומות שעל שמם כוכב לכת מינורי
קיי-פקס

**קיי-פקס** (באנגלית: **K-PAX**) הוא סרט דרמה אמריקאי משנת 2001, המבוסס על ספר בשם זהה, המספר על חולה נפש אשר טוען שהוא חייזר. החולה/חייזר – "פרוט" מתנהג באופן המעורר השראה בחבריו המטופלים בבית החולים לחולי נפש ובפסיכיאטר המטפל בו.

## עלילת הסרט
בתחילת הסרט מופיע באופן מסתורי בתחנת הרכבת המרכזית של ניו יורק אדם המכנה עצמו "פרוט" (קווין ספייסי). כאשר הוא טוען שהוא חייזר מן כוכב הלכת **קיי-פקס**, הוא מועבר לבית החולים הפסיכיאטרי בעיר. פסיכיאטר ממנהטן בשם ד"ר מארק פאוול (ג'ף ברידג'ס) מנסה לטפל בפרוט ו"לרפא" אותו מאשליותיו. בהמשך, ד"ר פאוול נקשר לפרוט ואף מתחיל להאמין לטענותיו המוזרות.

במהלך שהותו של פרוט בבית החולים הוא יוצר קשר עם החולים במחלקה ומעודד אותם להיאבק במחלתם: ארני (סאול ויליאמס), המפחד מחיידקים ומהאוויר אותו הוא נושם; האווי (דייוויד פטריק קלי), הסובל מטורדנות כפייתית; ודוריס ארצ'ר (סיליה ווסטון) המחכה בחדרה לאהובה שלא הגיע כבר 11 שנה.

ככל שמתקדמת העלילה, מגלה ד"ר פאוול כי ל'פרוט' ישנה היסטוריה "אנושית" וכי אינו חייזר, אלא אדם בשם רוברט פורטר. עם זאת, גם בסיומו הדרמטי של הסרט, הצופים אינם יודעים באמת האם הוא אדם רגיל המעורער בנפשו או שמא התגלם בגופו חייזר.

## תביעת הגנבה הספרותית
בנובמבר 2001 הוגשה נגד יוצרי הסרט תביעה משפטית בגין גנבה ספרותית על ידי יוצרי "גבר מביט לדרום-מזרח" (בספרדית: Hombre mirando al sudeste), סרט ארגנטינאי משנת 1986. מבקרים וצופים אכן עמדו על דמיון ברור בעלילת שני הסרטים. עם זאת, התביעה נמשכה לבסוף על ידי מגישיה.

## קישורים חיצוניים
* 

* 
* 

קטגוריה:סרטי דרמה אמריקאיים
קטגוריה:סרטים אמריקאיים מבוססי ספרים
קטגוריה:סרטי אולפני יוניברסל
קטגוריה:פסיכולוגיה בקולנוע
קטגוריה:סרטים אמריקאיים משנת 2001
קטגוריה:סרטי 2001
קטגוריה:סרטי מדע בדיוני מ-2001
קטגוריה:סרטים המתרחשים בבתי חולים פסיכיאטריים
קטגוריה:סרטי איאן סופטלי
אירוס הלבנון

**אִירוּס הַלְּבָנוֹן** או **אִירִיס הַלְּבָנוֹן** (שם מדעי: *Iris histrio*) הוא מין בסוג אירוס בתת-הסוג הרמודקטילואידס (*Hermodactyloides*).
## מאפיינים
אירוס הלבנון הוא גאופיט רב שנתי בעל בצל העטוף בסיבים קשים. אורך עליו 25–40 ס"מ, רוחבם בערך כעוביים, חתכם מרובע או דמוי צלב וצבעם ירוק רענן. הפרחים צומחים על עמודי פריחה קצרים המהווים בעצם גלגול של צינור העטיף. צבע הפרח תכול בהיר, עלי העטיף החיצוניים מעוטרים בעורקים ובנקודות כחולים-כהים, על רקעו של כתם לבן. צידם חיצוני של עלי העטיף מנוקד ארגמן. השחלה תחתית, ולעיתים קרובות היא נותרת בתוך הקרקע. הפריחה בתחילת החורף, מייד אחרי הגשמים הראשונים. לעיתים הפרחים מציצים עוד קודם לעלים.

השם הלועזי של הצמח הוא "איריס", על שם אלת הקשת בענן היוונית. בישראל מקובל השם "אירוס" שמקורו במשנה (מסכת אהלות, פרק ח' משנה א') והוא אומץ על ידי הוועדה לצמחי הבר שליד האקדמיה ללשון העברית כשמו העברי של הפרח.

אירוס הלבנון צומח בצפון ארץ ישראל ובסוריה, משני צידיו של השבר הסורי אפריקני, בחורשים ובבתות בהרים. אירוס הלבנון מקובל כצמח נוי בגינות באירופה.

אירוס הלבנון דומה מאוד לאירוס הסרגל, אך הציור בעלי העטיף החיצוניים בעל עורקים כהים. מספר הכרומוזומים שלהם זהה והם יוצרים צורות כלאיים.

ככל שאר מיני האירוס במדינת ישראל, מוגן גם אירוס הלבנון על פי חוק.

## תמונות

קובץ:Iris histrio 2.JPG
קובץ:Iris histrio buds 1.JPG
קובץ:Iris histrio - Sultan navruz 2020-03-07 07.jpg
קובץ:Iris histrio - Sultan navruz 2020-03-07 02.jpg


## לקריאה נוספת
* מיכה לבנה, **לקסיקון החי והצומח של ארץ-ישראל**, כרך א' עמוד 22, עורך: עזריה אלון, מדינת ישראל - משרד הביטחון, תשנ"ד - 1994 

## קישורים חיצוניים

## הערות שוליים

קטגוריה:אירוסיים
קטגוריה:ארץ ישראל: אירוסיים
קטגוריה:ערכי טבע מוגנים בישראל: צמחים
קטגוריה:פרחים כחולים בארץ ישראל
היכל התהילה

**היכל תהילה** הוא כינוי לרשימת כבוד בתחום מסוים, שהנכללים בה נחשבים לאנשי מפתח שתרמו רבות לתחום והיו מצטיינים בתחומם. היכלי התהילה נפוצים במיוחד בענפי הספורט התחרותי ובעסקי הבידור.

היכלי תהילה כוללים לעיתים גם מוזיאון המתעד את ההיסטוריה של הענף (או הקבוצה) ואת חברי היכל התהילה. היכלי תהילה אחרים הם לא-פורמליים ומנוהלים על ידי אמצעי תקשורת המסקרים את התחום. לעיתים רשימות סיכום כמו "100 הכדורגלנים הטובים ביותר" שמפורסמות בכלי תקשורת משפיעים במיוחד מכונים גם הם "היכל התהילה".

בישראל ידוע היכל התהילה של הכדורגל הישראלי שנוסד על ידי ערוץ הספורט וארגון שחקני הכדורגל בישראל, והוקם במימון המועצה להסדר ההימורים בספורט.

## ספורט
* היכל התהילה של הכדורסל
* היכל התהילה של כדורסל הנשים
* היכל התהילה של הכדורגל האנגלי
* היכל התהילה של הכדורגל הישראלי
* היכל התהילה של הפוטבול המקצועני
* היכל התהילה של ה-NHL
* היכל התהילה של הבייסבול
* היכל התהילה של הפורמולה 1
* היכל התהילה של הטניס העולמי
* היכל התהילה של הקריקט האוסטרלי
* היכל התהילה של הספורט היהודי
* היכל התהילה הפאראלימפי
* היכל התהילה של הפוקר

## אחרים
* היכל התהילה של הרוק אנד רול
* היכל התהילה הלאומי של הצעצועים
* היכל התהילה של ערוץ הילדים
* היכל התהילה (WWE)
* היכל התהילה (תוכנית טלוויזיה)
*היכל התהילה של הג'אז
*היכל התהילה הלאומי לנשים

## קישורים חיצוניים

*
קטגוריה:הנצחה
PLoS

שמאל|300px
**PLOS** (ראשי תיבות באנגלית של **Public Library of Science** – "הספרייה הציבורית למדע" בעבר קוצר כ-PLoS) הוא מיזם תוכן חופשי העוסק בהוצאה לאור של מספר כתבי עת מדעיים בביולוגיה וברפואה.

## היסטוריה ופעילות
הרקע ליוזמה היה הטענה כי עלות הגישה (בין אם פיזית או באופן מקוון) לכתבי עת מדעיים, אותה קבעו מוציאים לאור פרטיים כדוגמת הוצאת אלסוויר, היא גבוהה. התחושה הייתה כי הציבור משלם פעמיים: פעם עבור מימון המחקר ופעם עבור הגישה לתוצאות המחקר. לאור התפתחות האינטרנט ואמצעי ההפצה השונים נראה היה שאין הצדקה למחירים אותם גבו המוציאים לאור.
תחילתו של מיזם PLOS בשנת 2001 בעצומת אינטרנט אשר הותנעה על ידי שני ביולוגים אמריקנים: פטריק בראון מאוניברסיטת סטנפורד ומייקל אייזן מאוניברסיטת קליפורניה בברקלי. העצומה קראה למדענים להצהיר כי יסרבו בעתיד לפרסם מאמרים מדעיים בכתבי עת הדורשים תשלום מהקוראים. בשיתוף עם הרולד א. ורמוס, חתן פרס נובל לפיזיולוגיה או לרפואה לשנת 1989, הוציאו השניים לאור את כתב העת הראשון בקבוצת PLOS ב-13 באוקטובר 2003. המיזם נתמך בראשיתו על ידי מענק מקרן מיסודם של גורדון ובטי מור שאף תמכה בו בהמשך.

ארגון PLOS מוציא לאור שבעה כתבי עת מדעיים (נכון לינואר 2013):

* PLOS Biology: כתב העת הראשון; עוסק בנושאי ביולוגיה כלליים.
* PLOS Medicine: נוסד ב-2004; עוסק בנושאי רפואה כלליים.
* PLOS Computational Biology: נוסד ב-2005; עוסק בביולוגיה חישובית.
* PLOS Genetics: נוסד ב-2005; עוסק בגנטיקה.
* PLOS Pathogens: נוסד ב-2005; עוסק בפתוגנים ובפתוגניות.
* PLOS Clinical Trials: נוסד ב-2006; עוסק בניסויים קליניים; אוחד עם PLOS ONE.
* PLOS ONE: נוסד ב-2006; עוסק בנושאי ביולוגיה ורפואה כלליים ויוצא לאור באינטרנט בלבד.
* PLOS Neglected Tropical Diseases: נוסד ב-2007; עוסק במחלות טרופיות "מוזנחות", אשר אינן זוכות לסיקור רב.

כתבי העת של PLOS יוצאים אחת לחודש, באינטרנט ובגרסה מודפסת, והמאמרים שבהם מתקבלים בהליך של ביקורת עמיתים, כמקובל ברובם המוחלט של כתבי העת המדעיים. בכתבי עת מסחריים מכסים כספי המינוי שמשלמים הקוראים חלק ניכר מהוצאות התפעול; ב-PLOS נדרשים מחברי המאמרים לשלם אגרת פרסום. מוסדות וקרנות מחקר רבים מקדישים סכומים מסוימים למדעניהם לפרסום מאמרים ב-PLOS, זאת בשל ההכרה בחשיבות התוכן החופשי במדע.

כל המידע המופיע ב-PLOS, טקסט ותמונות כאחד, מתפרסם תחת רישיון Creative Commons, המאפשר העתקה והפצה חופשיים, ללא קבלת רשות, בתנאי שנזכר המקור.

מאז השקתו של מיזם PLOS זכו כתבי העת שלו, ובמיוחד PLOS Biology, למקום של כבוד בקרב כתבי העת הביולוגיים ולמדד השפעה גבוה.

מטה הארגון נמצא בסן פרנסיסקו.

## קישורים חיצוניים

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:כתבי עת רפואיים
קטגוריה:כתבי עת לביולוגיה
מספן כוח האדם

**מספן כוח האדם** (בראשי תיבות: **מכ"א**) הוא יחידה במפקדת חיל הים בצה"ל. המספן אחראי לניהול, לפיתוח ולטיפוח המשאב האנושי בזרוע הים, וכפוף מקצועית לאגף כוח האדם במטה הכללי של צה"ל.

## תחומי אחריות
* איתור, תכנון, ניהול והקצאת תגבורות כוח האדם בזרוע הים ובמטכ"ל (בהתאם לסמכויות המוגדרות)
* תכנון האיוש, הקידום וסיווג כוח האדם בזרוע הים ובמטכ"ל (בהתאם לסמכויות המוגדרות)
* קביעת מדיניות הכשרת כוח האדם ופיקוח על ביצועה
* קביעת מדיניות, עקרונות ואמצעים לטיפול בפרט, לרבות פעילויות תרבות וחינוך
* קביעת נהלים ופקודות בתחומי הדת, המשמעת והפרט

## מבנה וארגון
המספן בנוי ממספר ענפים ומדורים האמונים על תחומי פעילות שונים, כמו מדור האחראי על טיפול בפרט ותנאי השירות, ומדור האחראי על פעילויות תרבות וחינוך בחיל.

ענף תכנון ובקרה: אחראי על תכנון ומנהל כוח האדם בחיל, הקצאות ועולם אנשי הקבע.

ענף חובה ומילואים: שיבוץ ומיון חיילי חובה סדירים, תכנון ימי מילואים ופרט למילואים.

ענף איתור וגיוס: אחראי על איתור חיילים לחיל הים והליך גיוסם. כמו כן על הפעלת גיבושים וטביעת מדיניות, גדנ״עות וכדומה.

## מפקדי המספן
ראש המספן הוא קצין בדרגת אלוף-משנה, והוא מכונה **רמכ"א**.
כיום מכהנת בתפקיד אלוף-משנה שירי בן שטרית. 
בין ראשי מחלקת כוח האדם והמספן בעבר:

## גלריה

File:PsichotecnicClassification1978.jpg|מאבחנות פסיכולוגיות בשירות מכ"א חיל הים, 1978.
File:MispanKoachAdam2015.jpg|סגל מספן כוח האדם בהרמת כוסית לשנה החדשה תשע"ה.

File:INDisplineChifs 81990.jpg|מפגש ראשי מדור נוהג ומשמעת במספן כוח האדם אוגוסט 1990.


## מקורות וקריאה נוספת
* יהודה הופרט, **חידוש במערכת השיפוטית החילית- בית דין צבאי ימי**, 'מערכות ים' ינואר 1956, עמ' 43.
* מיכאל בן נון, **במערכות האימוץ**, 'מערכות ים' מרץ 1956, עמ' 36–37.
* **הנוער לחיל הים**, 'מערכות ים' דצמבר 1956
* **שילוב אנשי חיל הים בצי הסוחר הישראלי** 'מערכות ים' דצמבר 1959.
* שלמה כהן (קצין) **משולחנו של רמכ"א**, "בין גלים", אוקטובר 2002, ע'8.

## ראו גם
* אגף כוח האדם במטה הכללי של צה"ל
* חטיבת כוח האדם במטה זרוע היבשה
* להק כוח האדם במטה חיל האוויר

## קישורים חיצוניים
* משה גורמן ואריה בן-אלי,	[כח אדם](https://maarchotyamhome.files.wordpress.com/2020/08/d797d799d79c-d794d799d79d-d795-d79bd7a1d79cd795-d7aad7a9d798.pdf	אגף),	חיל הים ו' כסלו תש"ט,	עמ' 9.
* אליהו אורן, '''מחלקת כוח אדם בחיל הים''', 'מערכות ים' אוקטובר 1954, עמ' 35–39.
* צבי כהן,	[עם ראש מחלקת כח אדם - אל"ם יצחק קט'''](https://beingalim.files.wordpress.com/2021/01/1975-6-beingalim.pdf	'''ריאיון),	'בין גלים' יוני 1975 עמ'	2.
* סיגל בוכריס ואבי אובל, [	https://beingalim.files.wordpress.com/2021/02/1990-4-bg-180.pdf	**מראיינים את גבי נוה ראש מספן כוח האדם**],	'בין גלים' 180 אפריל  1990 עמ'	19.
* שלמה כהן,	[כח האדם הינה מכפיל הכוח האמיתי'''](https://beingalim.files.wordpress.com/2021/02/2001-10-bg.pdf	'''איכות),	"בין גלים" גיליון 1 אוקטובר 2001 עמ'	12.
* איתמר גיא,	[עתיד והשכלה בח"י- מסגרת סיור ושליטה'''](https://beingalim.files.wordpress.com/2021/02/2008-9-bg.pdf	'''יש),	"בין גלים", ספטמבר 2008, עמ'	58.
* 
* תבל דמרי,	[את אוכלוסיית המשוחררים'''](https://beingalim.files.wordpress.com/2021/03/2016-10-bg.pdf	'''מלווים),	"בין גלים", אוקטובר 2016, עמ'	21.

## ביאורים

## הערות שוליים

*
קטגוריה:יחידות חיל הים הישראלי
מיתרני זנב

[ממוזער|[סלפיים|סלפה צפה בים סוף]]
ממוזער|איצטלן מהמין Triphyllozoon inornatum
ממוזער|איצטלנים מהמין Clavelina molluccensis
**מיתרני זנב** (שם מדעי: Tunicata וכן Urochordata) היא תת-מערכה של מיתרניים הכוללת שלוש מחלקות: 
* מחלקת איצטלנים Ascidiacea
* מחלקת Thaliacea
* מחלקת Larvacea או Appendicularia

בלטינית נקראים האיצטלנים Tunicata  מהמילה טוניקה - גלימה. מכאן המילה העברית אצטלנים. שם זה ניתן בשל הרקמה שמקיפה את בעל החיים, ומכסה אותו כמו גלימה. האצטלה מורכבת בעיקר מתאית (Cellulose), הזהה בהרכבה הכימי לתאית הצמחית. הימצאותה בקרב קבוצת בעלי חיים אלה היא ייחודית בעולם החי. האצטלה מכונה טוניצין, ומכאן שמם - איצטלנים. 
## מאפיינים
האצטלנים נחשבים חולית הביניים בין חסרי חוליות לבעלי חוליות. זאת כיוון שבשלב הצעיר, המכונה "פגית", האצטלן בעל זנב המכיל מיתר גבי, ובעל יכולת שחיינית. לאחר שלב המטמורפוזה הזנב נספג והמיתר נעלם. 

מבנה החיה הבוגרת שונה מאד משלב הפגית השחיינית ואינו מזכיר מיתרן. האיצטלן הבוגר בנוי במבנה דמוי שק, עם פתח לכניסת מים ופתח ליציאת מים. החיה ניזונה מסינון מזון: המזון נכנס לסל הזימים, שם החיה  מסננת אותו וזורקת את העודפים. כוח השאיבה שלה הוא עצום. מבחינת רבייה היא הרמאפרודיטית והיא בעלת  מחזור מיני ואל-מיני.

האיצטלנים אחוזים לקרקעית עם שלוחות אצבע. חלקם יחידאים וחלקם יוצרים מושבות. באורח חייהם ומראהם הם דומה באופן שטחי לספוגים. מיתרני זנב ממחלקת Thaliacea חיים בעמודת המים במושבות גדולות, המזכירות במראהן סיפונופורות או מלפפוני ים שקופים ג'לטיניים, וניזונים אף הם מסינון מזון.
 
בשלב העוברי של החיה, נמצא שיש לו מיתר בקטע האחורי, באזור הנקרא זנב (על שמו קיבלה הקבוצה את שמה). כאשר הפגית, כעבור כמה דקות או שעות עוברת גלגול, היא עוברת לקרקעית, הזנב נספג, היא נצמדת לקרקע, ומאבדת את הזנב.

## מיון מדעי של מיתרני זנב

* מחלקת (Appendicularia) 
** משפחת (Oikopleuridae)
* מחלקת איצטלנים (Ascidiacea)
** קבוצת (Enterogona)
*** תת-סדרת (Aplousobranchia)
**** משפחת (Clavelinidae) 
**** משפחת קרומיתיים (Didemnidae)
**** משפחת (Polycitoridae)
**** משפחת צלעוניים (Polyclinidae)
**** משפחת (Pseudodistomidae)
**** משפחת (Pycnoclavellidae)
**** משפחת (Synoicidae)
*** סדרת (Phlebobranchia)
**** משפחת אסצידיים (Ascidiidae)
**** משפחת סיוניים (Cionidae)
**** משפחת (Corellidae)
**** משפחת (Octacnemidae)
**** משפחת (Perophoridae)
** סדרת (Stolidobranchia)
*** משפחת בוטריליים (Botryllidae)
*** משפחת (Molgulidae)
*** משפחת איצטלנים (Pyuridae)
*** משפחת גלימתיים (Styelidae)
* מחלקת (Thaliacea)
** סדרת (Doliolida)
*** משפחת (Doliolidae)
** סדרה פירוסומות (Pyrosomata)
*** משפחה פירוסומיים (Pyrosomidae)
** סדרת סלפות (Salpida)
*** משפחת סלפיים (Salpidae)

## קישורים חיצוניים

* 
* 

*
קטגוריה:בעלי חיים שתוארו ב-1816
קטגוריה:טקסונים שתוארו בידי ז'אן-בטיסט דה לאמארק
קטגוריה:תת-מערכות בעלי חיים
מיתרני ראש

**מיתרני ראש** (שם מדעי: Cephalochordata) היא תת-מערכה של מיתרניים הכוללת שתי משפחות.

## מיון
* משפחת אזמלוניים (Branchiostomidae)
** סוג אזמלון (*Branchiostoma*)
*** *Branchiostoma africae*
*** *Branchiostoma arabiae*
*** *Branchiostoma belcheri*
*** *Branchiostoma bennetti*
*** *Branchiostoma bermudae*
*** *Branchiostoma californiense*
*** *Branchiostoma capense*
*** *Branchiostoma caribaeum*
*** *Branchiostoma elongatum*
*** *Branchiostoma floridae*
*** *Branchiostoma gambiense*
*** *Branchiostoma indicum )*
*** *Branchiostoma lanceolatum*
*** *Branchiostoma leonense*
*** *Branchiostoma longirostrum*
*** *Branchiostoma malayanum*
*** *Branchiostoma nigeriense*
*** *Branchiostoma platae*
*** *Branchiostoma senegalense*
*** *Branchiostoma tattersalli*
*** *Branchiostoma virginiae*
* משפחת (Epigonichthyidae)
** סוג אפיגוניקטיס (*Epigonichthys*)
*** *Epigonichthys australis*
*** *Epigonichthys bassanus*
*** *Epigonichthys cingalensis*
*** *Epigonichthys cultellus*
*** *Epigonichthys hectori*
*** *Epigonichthys lucayanus* (בעבר בסוג אסימטרון)
*** *Epigonichthys maldivensis* (בעבר בסוג אסימטרון)

## מאפיינים
מיתרני הראש, מבין המיתרנים הירודים (קבוצה לא טקסונמית בה נכללים גם מיתרני זנב), קרובים במיוחד לתת-מערכת בעלי גולגולת ממנה התפתחו החולייתנים, עיקר הקרבה מתבטאת בסגמנטציה ייחודית של השרירים והסומיטים. מאפיינים נוספים הם סגמנטציה של הגונדות, התפרסות מיתר הגב עד קרוב לקצה "הראש", כ-50 כיסי זימים בצורת הבוגר והימצאות אטריום המכסה אותם (אשר לא קיים במיתרני הזנב). כל המינים בתת-מערכת זו מאופיינים גם בזנב חסר מערכות אחרי פי הטבעת, התפתחות זו ניכרה כבר אצל מיתרני הזנב בצורת הפגית השוחה (לא בצורת הבוגר הישיבה), אך כאן היא נמצאת בסוף תעלת ההזנה המתמשכת לאורכו של הייצור, ולא מתעקלת כלפי מעלה.

שמאל|600px
בשרטוט מפורטים חלקי גופו של האזמלון:
# בלוטה דמוית מוח
# מיתר הגב
# צינור עצבים גבי
# זנב
# פי טבעת
# תעלת ההזנה
# גת ורידית
# פתח יציאת המים (atriopore)
# Peribranchialraum
# זימים
# פרינקס
# זיפנים
# מימוזות
# פתח הפה
# גונדות
# חיישן אור
# עצבים
# אטריום
# איבר דמוי כבד

## קישורים חיצוניים

* 

## הערות שוליים

*
קטגוריה:בעלי חיים שתוארו ב-1866
קטגוריה:טקסונים שתוארו בידי ארנסט הקל
קטגוריה:תת-מערכות בעלי חיים
סארבל

**סארבל מיכאל מארוניטיס** (ביוונית: ** Σαρμπέλ Μιχαήλ Μαρωνίτης **; נולד ב־14 במאי 1981) הוא זמר פופ יווני, ייצג את מדינתו באירוויזיון 2007 עם השיר "Yassou Maria".

## ביוגרפיה
סארבל נולד תחת השם שרבל (על שם הקדוש המרוני שרבל הקדוש) בלונדון, בריטניה לאב מוזיקאי קפריסאי ולאם עורכת דין לבנונית, שניהם נוצרים מרונים. הוא למד פיתוח קול, דרמה וריקוד וכבר בהיותו נער צעיר הופיע באופרה האנגלית הלאומית ובבית האופרה המלכותית, קובנט גארדן. כמו כן, הופיע בתיאטרון (ביניהם בהצגות כרמן והסוחר מוונציה), ובתוכניות טלוויזיה בריטיות. בגיל 18 נסע לכרתים, שם הופיע במשך 7 חודשים במופע מוזיקלי עם התזמורת הבריטית. בזמן שהותו בכרתים התחבר סארבל לשורשיו היווניים ולמוזיקה היוונית, שאביו השמיע לו בילדותו. לאחר מכן חזר סארבל ללונדון, שם הופיע במועדונים יווניים, וחתם על חוזה הקלטות ל-6 שנים עם חברת התקליטים "Sony BMG", אז עבר להתגורר ביוון.

באביב 2005 הוציא את הלהיט הראשון שלו, "Se Pira Sovara", המבוסס על שיר ערבי בשם "סידי מנסור". השיר זכה להצלחה רבה ביוון וברחבי המזרח התיכון (ובמיוחד בקפריסין ובלבנון). בהמשך אותה שנה יצא לחנויות אלבום הבכורה שלו, "Parakseno Sinesthima", אשר זכה להצלחה מיידית וקיבל אלבום זהב ביוון. בעקבות כך יצא למסע הופעות ביוון, קפריסין וארצות הברית, יחד עם הזמרת איריני מרקורי, שזכה להצלחה רבה.

ביולי 2006 יצא לחנויות אלבומו השני "סהרה" ובפברואר 2007 זכה סארבל לייצג את יוון באירוויזיון 2007 עם השיר "Yassou Maria", שהוצג בתחרות האירוויזיון כשכולו באנגלית, פרט לשם השיר (על אף שקיימת גרסה בה מושר כל השיר ביוונית למעט פזמונו). לשם כך יצא סארבל למסע יחצנות לקידום השיר ברחבי אירופה, ובמהלכו ביקר ברוסיה, בולגריה, טורקיה, שוודיה ורומניה, שם נתן ראיונות לעיתונות והופעות טלוויזיוניות. מסע היחצנות הוכיח עצמו ובאירוויזיון סיים סארבל במקום השביעי.

## קישורים חיצוניים
* 

* מועדון המעריצים הבינלאומי של סארבל
* הפורום הבינלאומי של סארבל
* אתר מעריצים

קטגוריה:זמרים יוונים
סארבל
קטגוריה:נציגי יוון באירוויזיון
קטגוריה:יוונים שנולדו ב-1981
1031

## אירועים

ללא תאריך מדויק: 
* בקרבות נגד הכוחות של הנוצרים ומאבקים פנימיים מתמוטטת הח'ליפות המורית בקורדובה ; תחילת תקופת הטאיפות
* האימפריה הביזנטית כובשת את העיר אֶדֶסָה
* אנרי הראשון מוכתר כמלך צרפת; נאלץ עם הכתרתו להתמודד עם מרד וסאלים שהתסיסה אמו, קונסטנס מארל, על מנת להכתיר את בנה השלישי, רובר
* מיישקו השני מודח מכיסו כמלך פולין על ידי אחיו למחצה, בזפרים
* אל קאים מתחיל כהונתו כח'ליף בית עבאס
* הנסיך הסלג'וקי טוע'ריל בכ משיג עצמאות מן האימפריה הע'זנוית

## נולדו

ללא תאריך מדויק: 
* מתילדה מפלנדריה, שתהיה אשתו של מלך אנגליה ויליאם הכובש (נפטרה ב-1083)

## נפטרו

ללא תאריך מדויק: 
* אל קאדר, ח'ליף בית עבאס

## לוח שנה

## קישורים חיצוניים
המועצה העליונה לביטחון לאומי

**המועצה העליונה לביטחון לאומי** (בפרסית: شورای عالی امنیت ملی, בתעתיק: שורא-י עאלי אמנית מלי) היא המועצה לביטחון לאומי של הרפובליקה האסלאמית של איראן. המועצה הוקמה במתכונתה הנוכחית לאחר תיקוני החוקה של 28 ביולי 1989. מזכיר המועצה, עלי לאריג'אני, נהרג ב-17 במרץ 2026, ובמקומו מונה מוחמד באקר ד'ו אל-קדר למזכיר החדש.

## היסטוריה
טרם הקמת המועצה לביטחון לאומי המוכרת לנו כיום בתיקוני החוקה לאחר מותו של ח'ומייני ב-1989 פעלה באיראן "מועצת ההגנה העליונה". מועצת ההגנה הורכבה מראשי מנגנוני ביטחון הפנים וצבא איראן ושני יועצים שמונו על ידי המנהיג העליון. למנהיג הייתה סמכות פיקוח על המועצה ויכולת לפטר את כל חברי המועצה. בקבלת החלטות בדבר מלחמה או שלום נדרש המנהיג להתייעצות עם מועצת ההגנה.

באחריות מועצת ההגנה העליונה היה תכנון בניין הכוח של צבא איראן, ונציגים של המועצה בשטח או במפקדה אף הורו על תנועת כוחות במלחמת איראן–עיראק. לאחר שמספר מהלכים שגויים בהוראתם של חכמי דת גרמו למותם של חיילים איראנים רבים, הוגבל כוחה של המועצה בתחום זה ב-1987. התפקוד הקלוקל של המועצה והסרבול במערכת העברת ההוראות, שפוצלה לחלק מנהלי וחלק מבצעי, עוררה את המשטר האיראני לבצע שינויים במבנה המועצה ובתחומי אחריותה.

## תחומי אחריות
מטרת הקמתה של המועצה, על פי חוקת איראן, היא "שמירה על האינטרס הלאומי [האיראני] ושימור המהפכה האסלאמית, אחדותה הטריטוריאלית וריבונותה הלאומית [של איראן]". תפקידיה ותחומי אחריותה של המועצה מוגדרים בפרק 176 של חוקת איראן והם:

#קביעת מדיניות ההגנה והביטחון הלאומי, במסגרת המדיניות הכללית המתווה על ידי המנהיג העליון.
#תיאום הפעילות בהתאם למדיניות המתווה בתחומי הפוליטיקה, המודיעין, החברה, התרבות והכלכלה.
#שימוש במשאבים החומריים והאינטלקטואליים של המדינה כדי להתמודד עם האיומים הפנימיים והחיצוניים.

החלטות המועצה לביטחון לאומי מיושמות רק לאחר אישור המנהיג העליון.

על אף שהמועצה היא גוף מייעץ וביצוע המלצותיה נתון לשיקולו של המנהיג העליון, כוחה המשמעותי (ויש האומרים, היחיד) נובע מכך שהיא אחראית למגעים בנוגע למדיניות הגרעין האיראנית עם מדינות וגופים בינלאומיים. מזכיר המועצה הוא המנהל את המשא ומתן עם האיחוד האירופי, רוסיה, סין והמדינות הבלתי-מזדהות. יועצו המדיני של המזכיר הוא סייד עלי מונפרד.

בתקופת מחמוד אחמדינז'אד נחשבה מדיניות המועצה למתונה יותר מזו שהכתיב הנשיא וקרובה לעמדת המנהיג עלי ח'אמנאי. כנראה בעקבות מחלוקות קשות בין הנשיא למזכיר המועצה, עלי לאריג'אני, האחרון התפטר מתפקידו באוקטובר 2007. מחליפו בתפקיד היה סגן שר החוץ לענייני אירופה ואמריקה לשעבר, סעיד ג'לילי.

## הרכב המועצה
בראשות המועצה לביטחון לאומי עומד נשיא איראן, שמתפקידו למנות את מזכיר המועצה. 

חברי המועצה על פי חוק הם:

*ראשי שלוש רשויות השלטון
*ראש המטה הכללי של הכוחות המזוינים
*מפקד צבא איראן ומפקד משמרות המהפכה האסלאמית
*שר החוץ, שר הפנים ושר המודיעין
*נציג מטעם המנהיג העליון הנציג הנוכחי הוא סעיד ג'לילי
*ראש הארגון לתכנון ולתקציב
*בעבר - השר המופקד על משמרות המהפכה

חברי המועצה נכון לתחילת מרץ 2025 הם:

כדי למלא את תפקידיה השונים, למועצה תת-מועצות בנושאים שונים, דוגמת תת-המועצה לענייני הגנה, או תת-המועצה לביטחון לאומי. בראשות תת-הוועדות עומד נשיא איראן או ממונה מטעמו.

## מזכירי המועצה

## קישורים חיצוניים
*חוקת איראן מוויקיטקסט באנגלית

## הערות שוליים

קטגוריה:איראן: פוליטיקה
קטגוריה:ביטחון לאומי
אירי, אינדיאנה

**אירי, אינדיאנה** (באנגלית: **Eerie, Indiana**) היא סדרת מדע בדיוני ומסתורין אמריקאית אשר מכוונת לנוער. הסדרה שודרה בערוץ הטלוויזיה NBC בין השנים 1991–1992.

בישראל הסדרה שודרה בשנות ה-90 בערוץ 2.

## תקציר העלילה
עלילת הסדרה מתמקדת במרשל טלר (אותו מגלם השחקן הישראלי עמרי כץ), נער בן 13 אשר עבר עם הוריו ואחותו הגדולה מניו ג'רזי לאירי - עיירה מרוחקת, מסתורית ומפחידה במדינת אינדיאנה שבארצות הברית. בעת המעבר לביתו החדש הוא פוגש את סיימון הולמס, אחד האנשים הנורמליים המעטים באירי. לאורך הסדרה טלר והולמס עדים לאירועים מסתוריים רבים המתרחשים בעיירה. למרות שהסדרה נועדה לילדים ובני נוער, לעיתים רבות היה לה טון רציני בסגנון של תיקים באפלה.

## ספין אוף
בסדרת הספין אוף "Eerie, Indiana: The Other Dimension"  מככבים שני נערים אחרים. סדרת הספין אוף שודרה במקור בשנת 1998 בין פברואר למאי בערוץ הטלוויזיה Fox Kids ובוטל אחרי עונה אחת של 15 פרקים.

## קישורים חיצוניים

קטגוריה:סדרות מדע בדיוני אמריקאיות
קטגוריה:סדרות טלוויזיה אמריקאיות שעלו לשידור בשנת 1991
רחמים טלבי

**רחמים טלבי** (נולד ב-17 באוקטובר 1943 בווידין שבבולגריה) הוא כדורגלן עבר ישראלי ששיחק במכבי תל אביב, והשתתף במונדיאל 1970 עם נבחרת ישראל.

## ביוגרפיה
נולד בשם **רחמים טלבייב** בבולגריה, עלה לישראל בשנת 1949. הוא התגורר בילדותו בנוזהה ג' שביפו. עשה את שירותו הצבאי בצנחנים. לאחר שירותו, שיחק בהפועל יפו, תוך כדי עבודתו בתור מסגר. לאחר שחרורו עבר מהפועל יפו למכבי תל אביב, שבה שיחק בתפקיד הקיצוני הימני. בשנת 1963 ערך את הופעת הבכורה במדי הקבוצה, שבה שיחק כ-13 שנים. זכה עם מכבי תל אביב בשלוש אליפויות ובארבעה גביעים. לאחר שעזב את מכבי תל אביב בשלהי עונת 1975/1976 שימש טלבי כמאמן בהפועל מרמורק (בה הופיע במספר קטן של משחקים) ובקריית אתא, ולאחר מכן פרש כליל מכדורגל.

עם נבחרת ישראל השתתף באולימפיאדת מקסיקו 1968 ובמונדיאל 1970. לזכותו 45 הופעות בנבחרת ועשרה שערים. פרש בשנת 1976 לאחר שהופיע ב-340 משחקי ליגה והבקיע 67 שערים.

כיום הוא חבר קיבוץ כפר המכבי ומנהל במקום מסגרייה.

## קישורים חיצוניים

* הופעותיו הבינלאומיות של רחמים טלבי, באתר RSSSF
* מכבי תל אביב: דף שחקן

קטגוריה:כדורגלנים ישראלים
קטגוריה:חלוצי כדורגל ישראלים
קטגוריה:כדורגלני נבחרת ישראל
קטגוריה:כדורגלני מכבי תל אביב
קטגוריה:כדורגלני הפועל מרמורק
קטגוריה:מאמני כדורגל ישראלים
קטגוריה:מאמני מכבי יבנה
קטגוריה:ישראלים ילידי בולגריה
קטגוריה:חיילי חטיבת הצנחנים
קטגוריה:כדורגלני גביע אסיה 1964
קטגוריה:כדורגלני גביע אסיה 1968
קטגוריה:כדורגלנים אולימפיים ישראלים
קטגוריה:משתתפים ישראלים באולימפיאדת מקסיקו סיטי (1968)
קטגוריה:כדורגלנים באולימפיאדת מקסיקו סיטי (1968)
קטגוריה:כפר המכבי: אישים
קטגוריה:כדורגלני מונדיאל 1970
קטגוריה:ישראלים שנולדו ב-1943
משה רומנו

**משה (קיש) רומנו** (נולד ב-6 במאי 1946) הוא כדורגלן עבר ישראלי, אשר שיחק בשמשון תל אביב, בגדנ"ע יהודה, בבית"ר תל אביב ובהפועל יהוד. רומנו היה אחד החלוצים הבולטים בליגה הלאומית בשנות השבעים. נכלל בסגל נבחרת ישראל למונדיאל 1970. חבר היכל התהילה של הכדורגל הישראלי.

רומנו זכה ארבע פעמים בתואר מלך השערים של הליגה הבכירה בישראל: במדי שמשון תל אביב בעונות 1965/1966, 1969/1970, 1972/1973, ובמדי בית"ר תל אביב בעונת 1974/1975.

רומנו פרש בשנת 1982, בגיל 36. התואר היחידי שבו זכה היה גביע המדינה עם הפועל יהוד בעונת 1981/1982.

רומנו ניסה מזלו באימון אך ללא הצלחה. בסך הכול הבקיע 193 שערים ב-438 משחקים, והוא ממוקם במקום הרביעי בטבלת מלכי השערים בכל הזמנים של ליגת העל, אחרי אלון מזרחי, עודד מכנס ואבי נמני. בנוסף הופיע 12 פעמים בנבחרת ישראל והבקיע חמישה שערים. בתוכנית הטלוויזיה שלי הכובשת צצה רומנו מבוסס על משה רומנו.

## תארים
### תארים קבוצתיים
**[[הפועל יהוד]]**
* גביע המדינה (1) : 1981/1982

### תארים אישיים
* מלך השערים של הליגה הלאומית (4): 1965/1966 (17 שערים), 1969/1970 (15 שערים), 1972/1973 (18 שערים), 1974/1975 (17 שערים)

## קישורים חיצוניים

* , 
* רומנו בתוכנית הבוקר של גבי גזית, אודות יורו 2008

קטגוריה:כדורגלנים ישראלים
קטגוריה:חלוצי כדורגל ישראלים
קטגוריה:כדורגלני נבחרת ישראל
קטגוריה:כדורגלני גדנ"ע יהודה
קטגוריה:כדורגלני בית"ר תל אביב
קטגוריה:כדורגלני שמשון תל אביב
קטגוריה:כדורגלני הפועל יהוד
קטגוריה:תל אביב-יפו: כדורגלנים
קטגוריה:חברי היכל התהילה של הכדורגל הישראלי
קטגוריה:כדורגלני גביע אסיה 1968
קטגוריה:כדורגלני מונדיאל 1970
קטגוריה:ישראלים שנולדו ב-1946
השילוב הראוי

ממוזער|פנקס השילוב הראוי
ממוזער|ערכת הדרכה בנושא השילוב הראוי
**השילוב הראוי** היא פקודה של צה"ל שעסקה במתן תנאים לחיילים בני כל הדתות, לשרת בצה"ל מבלי לפגוע בערכיהם, אמונותיהם ואורח חייהם. כן עוסקת הפקודה בשילובן של חיילות בכל מסלול צבאי שבו אין סיבה ייחודית למניעת שיבוצן.

הפקודה משנת 2002 מבוססת על מסמך עקרונות שגובש בוועדה מטכ"לית בראשות מפקד זרוע היבשה. לימים הוחלפה הפקודה בפקודת השירות המשותף.

## תוכן הפקודה
בין הנושאים המטופלים: מגורים, הופעה ולבוש, שיבוץ והכשרה, פיקוד והדרכה, פעילויות פנאי והימנעות מפגיעה ברגשות.

כך, לדוגמה, על פי הפקודה מותר לחייל דתי להתנגד לשיבוצו בתוך הכשרה גופנית הכוללת בנים ובנות ביחד (כדוגמת אימון כושר גופני), ולהתנגד לשיבוצו תחת מפקדת במהלך הטירונות; חובה על מפקדים לאפשר לחיילים דתיים להתפלל בזמנים קבועים; קיימת חובת הפרדה ברורה בין מגורי בנים ובנות; חל איסור לביצוע אימון כושר בבגדי ספורט הקצרים מגובה הברכיים ובעלי שרוול קצר מאורך המרפק; חלה חובה לשחרר חיילים דרוזים, נוצרים, מוסלמים ועוד מפעילות במהלך ימי חגם ללא לקיחת ימי חופשה; מותר לחייל להימנע מטעמי דת מגילוח ותספורת במהלך ימי בין המצרים, תקופת ספירת העומר ואבלות; חייל דתי זכאי לדרוש בשר בהכשר מהדרין ועוד.

כנגזרת מהשילוב הראוי התאפשר קיומו של גדוד המיועד לציבור החרדי - גדוד נצח יהודה - שבו אין לחיילים כל פעילות המשולבת עם חיילות, והאוכל הוא בהכשר מהדרין בלבד; ומהעבר השני התאפשר שיבוץ חיילות בכל מסלול צבאי שבו אין סיבה ייחודית למניעת שיבוץ חיילות בתפקיד זה.

על מנת להגביר את מודעות החיילים והמפקדים לנושא הועברו הרצאות בנושא הפקודה באופן תדיר. למשך תקופה מסוימת חולק פנקס כיס המתאר את מדיניות צה"ל בתחום והועברו מערכי שיעור באמצעות ערכת הדרכה העוסקת בפקודה. ביחידות צה"ל הוקדש חלק מלוח המודעות לפרסומים בנושא השילוב הראוי.

## ביקורת על הפקודה
בשנת 2004 הוקמה "מנהלת השילוב הראוי" לאחר שחוגים דתיים התלוננו על אי הקפדה על הכללים. בראש המנהלת הועמד הרב אביחי רונצקי.

במשך הזמן התלוננו חיילות על אפליה והדרה הנובעות מפרשנות מחמירה שניתנה לפקודה. כך למשל נמנעו מפקדים ממינוי נשים לתפקידי מטה והדרכה, מחשש להתנגדות חיילים דתיים לשיבוץ תחתן. יועצת הרמטכ"ל לענייני נשים, גילה כליפי-אמיר, כתבה ב-2011 שהאופן שבו ממומשת הפקודה בפועל מגביל את הנשים בתפקידיהן, כופה קיצוניות דתית והופך את הפקודה לבלתי אפשרית.

הפקודה פגה והוחלפה ב-2016 בפקודת השירות המשותף.

## ראו גם
* שירות נשים בצה"ל
* יועצת הרמטכ"ל לענייני נשים
* רוח צה"ל

## קישורים חיצוניים
* כתבה על שוויון בין המינים בצה"ל כחלק מיישום עקרונות השילוב הראוי 
* 

## הערות שוליים

קטגוריה:שירות בצה"ל
קטגוריה:צה"ל: דת
קטגוריה:ישראל: יחסי דת ומדינה
קטגוריה:ישראל: מגדר
וורן אוסטין

**וורן רובינסון אוסטין** (באנגלית: **Warren Robinson Austin**; 12 בנובמבר 1877 – 25 בדצמבר 1962) היה פוליטיקאי ומדינאי אמריקאי. בין היתר היה סנאטור מטעם ורמונט ושגריר ארצות הברית באו"ם.

אוסטין נולד בהייגייט סנטר (Highgate Center) שבמחוז פרנקלין, ורמונט. הוא למד בבתי ספר ציבוריים ולאחר מכן באוניברסיטת ורמונט, בה למדו כמה ממושלי המדינה. את לימודיו באוניברסיטה הוא סיים ב-1899. לאחר מכן למד משפטים והחל לעבוד בתחום ב-1902.

בשנת 1904 הוא מונה להיות פרקליט המדינה של מחוז פרנקלין, משרה בה החזיק שנתיים.בשנותיו הראשונות בפוליטיקה, הוא כיהן במספר תפקידים, בהם: יושב ראש ועידת המדינה הרפובליקנית של ורמונט (Vermont Republican State Convention) ב-1908, ראש עיריית סנט אולבנס (St. Albans) שבוורמונט ב-1909, ומספר תפקידים נוספים.

מעמדו ההולך ומתחזק גרם למינויו לתפקיד "נאמן" (trustee) של אוניברסיטת ורמונט ב-1914, תפקיד בו החזיק עד שנת 1941.

הוא גם שימש פרקליט מיוחד למדינת ורמונט בוויכוח על הגבול המדויק בינה לבין שכנתה, ניו המפשייר, בין 1925 ו-1937.

הוא נבחר לסנאט האמריקני ב-31 במרץ 1931, בבחירות מיוחדות מהירות שנערכו לאחר מותו של הסנאטור הקודם מטעם ורמונט, פרנק ל. גרין. הוא החליף את מקומו בסנאט יום לאחר מכן. בשתי הבחירות הבאות לתפקיד זה (ב-1934 ו-1940) הוא נבחר שוב. ב-2 באוגוסט 1946, לקראת סיום תקופת הקדנציה שלו, הוא התפטר מהתפקיד, כדי שיוכל להתמנות לתפקיד שגריר ארצות הברית באו"ם. במשרה זו כיהן עד 25 בינואר 1953, כשפרש.

הוא העלה הצעה ב-17 במרץ 1948 במועצת הביטחון, להקפיא את תוכנית החלוקה של האו"ם ולכונן בארץ ישראל משטר נאמנות של האו"ם כדי לקיים את השלום ולא לכפות חלוקה על הערבים.

הוא היה חבר במספר רב של ארגונים ואגודות, מקצועיים ואחרים, ביניהם הבונים החופשיים, רוטרי ואחרים. הוא היה נוצרי בדתו, והשתייך לכנסייה הקונגרגציונלית. הוא קיבל תואר דוקטור (LL.D) ממכללת בייטס (Bates College) ב-1947. זכרו של אוסטין מונצח בלוח שיש בבית הממשל של ורמונט.

## קישורים חיצוניים

* 
* 

קטגוריה:אמריקאים ילידי ורמונט
קטגוריה:שגרירי ארצות הברית באו"ם
קטגוריה:חברי הסנאט של ארצות הברית מוורמונט
קטגוריה:אמריקאים חברי הבונים החופשיים
קטגוריה:חברי המפלגה הרפובליקנית (ארצות הברית)
קטגוריה:ראשי עיריות בוורמונט
קטגוריה:מנהיגי סיעות בסנאט של ארצות הברית
קטגוריה:בוגרי אוניברסיטת ורמונט
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1877
קטגוריה:אמריקאים שנפטרו ב-1962
אבי כהן (הירושלמי)

**אבי כהן** (נולד ב-12 ביוני 1962 בירושלים) הוא כדורגלן עבר ישראלי ששיחק בעמדת המגן הימני בנבחרת ישראל והיה קפטן בית"ר ירושלים ומכבי תל אביב.

## קריירה
כהן נולד בירושלים לדוד כהן יליד מרוקו ולחנה אנט ילידת אלג'יריה. החל את הקריירה שלו בקבוצת הנוער של בית"ר ירושלים בתפקיד החלוץ, שם בלט מקצועית וסיים כמלך השערים של קבוצת הנוער. עונה לאחר מכן הועלה לקבוצת הבוגרים של המועדון והוסט לעמדת המגן הימני על ידי מאמן בית"ר באותה עונה אליהו עופר. במהלך עונת 1984/1985 נפצע בברכו והושבת עד לסיום העונה.

בעונת 1985/1986 עבר לשחק במדי מכבי שעריים, ובתום העונה ירד עמה לליגת המשנה. לקראת עונת 1986/1987 חזר לבית"ר ירושלים עמה זכה באליפות ישראל הראשונה בתולדותיה, והיווה בורג מרכזי בזכייה זו עם ארבעה שערים, אחד מהם זכור במיוחד נגד מכבי נתניה בבעיטת מספרת. בעונה זו גם זומן לנבחרת ישראל. שנתיים לאחר מכן זכה ביחד עם הקבוצה גם בגביע המדינה לאחר שכבש שני שערים בניצחון במשחק הגמר על מכבי חיפה בדו-קרב בעיטות הכרעה לאחר 3–3 בתום 120 דקות.

בקיץ 1989, בגיל 27, עבר יחד עם חברו, כוכב בית"ר ירושלים, אורי מלמיליאן, למכבי תל אביב. כהן זכה לכינוי "**הירושלמי**" מפני שבאותה עת שיחק במועדון גם אבי כהן ה"תל אביבי". בשתי עונותיו הראשונות בקבוצה כבש 3 ו-6 שערים בהתאמה. שבעונת 1991/1992 זכה עם מכבי תל אביב בתואר האליפות ואף הבקיע 17 שערים, מאזן נדיר עבור מגן, שזיכה אותו בתואר כדורגלן העונה בישראל. כהן היה זה שכבש את השער הראשון של מכבי תל אביב במסגרת אירופית בעונה בה הקבוצות הישראליות הוכנסו למעגל התחרויות באירופה. מכבי תל אביב יצאה למשחק חוץ נגד ואלטה במוקדמות ליגת האלופות של עונת 1992/1993 וכהן כבש את שער השוויון ובישל את השער השני לאבי נמני בדרך לניצחון 2–1.

בעונת 1993/1994 זכה עם מכבי תל אביב בגביע המדינה, לאחר ניצחון על הפועל תל אביב בדרבי במשחק הגמר, ובעונת 1994/1995 זכה עם הקבוצה באליפות נוספת. בעונה זו פרש כהן ממשחק פעיל, עקב פציעה שממנה לא הצליח להתאושש.

כהן שיחק בנבחרת ישראל בין השנים 1987–1992 ואף שימש קפטן הנבחרת בחלק מהמשחקים. את הופעת הבכורה שלו ערך מול נבחרת צפון אירלנד, ובסך הכל לזכותו 32 הופעות במדי הנבחרת, בהן כבש 5 שערים.

## תארים
;בית"ר ירושלים
* אליפויות (1): 1986/1987
* גביעי מדינה (2): 1984/1985, 1988/1989

;מכבי תל אביב
* אליפויות (2): 1991/1992, 1994/1995
* גביעי מדינה (1): 1993/1994
* גביע הטוטו (1): 1992/1993

;תארים אישיים
* כדורגלן העונה בישראל: 1991/1992

## לקריאה נוספת
* אשר גולדברג, דני דבורין, **מכבי תל אביב – מאה שנים ראשונות**, הוצאת מדיה, 2006, עמ' 207.

## קישורים חיצוניים

* עמוד השחקן של אבי כהן (י-ם) באתר ההתאחדות לכדורגל בישראל
* [עמוד השחקן](https://www.maccabi-tlv.co.il/past-players/1328/אבי%20-כהן%20(הירושלמי)/#content) באתר הרשמי של מכבי תל אביב
* "הירושלמי" באתר הרשמי של בית"ר ירושלים
* 

## הערות שוליים

קטגוריה:כדורגלנים ישראלים
קטגוריה:מגני כדורגל ישראלים
קטגוריה:ירושלים: כדורגלנים
קטגוריה:כדורגלני בית"ר ירושלים
קטגוריה:כדורגלני מכבי תל אביב
קטגוריה:כדורגלני מכבי שעריים
קטגוריה:כדורגלני נבחרת ישראל
קטגוריה:ישראלים שנולדו ב-1962
קצין העיר

שמאל|ממוזער|250px|קצין העיר תל אביב
**קצין העיר** היה שמו של מוקד בו נמצאו נציגי צה"ל באזורים מקומיים (לרוב עירוניים) ברחבי הארץ. מוקד זה היווה גורם המספק מענה לכל שאלה או בעיה בה נתקלו החיילים החל מעת גיוסם. טיפול במלש"בים לעומת זאת היה בסמכות לשכת הגיוס.

בין העניינים שהיו באחריות של מוקד קצין העיר נכללו טיפול במצוקות נפשיות ותמיכה נפשית לחיילים, טיפול במשפחות כלואים, מתן מספרי טלפון צבאיים לאזרחים, מתן אישורים צבאיים רשמיים, ייעוץ בסיסי לגבי תנאי שירות, הארכת אישורי שהייה מחוץ לבסיס, מתן שירותי ייעוץ וסעד משפטי חינם לחיילים, איתור חיילים ומסירת הודעות חשובות כגון אזעקת חיילים במקרה של פטירת קרוב מדרגה ראשונה, והודעות נפגעים.

עד לשנות התשעים של המאה ה-20, סופק במוקדי קצין העיר גם שירות רפואי לחיילים שהיו בחופשה ונזקקו לטיפול רפואי. השירות הרפואי לחיילים בחופשה עבר במהלך שנות התשעים למרפאות אזוריות או מרחביות, באחריות חיל הרפואה. המרפאות החדשות כונו בטעות "מרפאות קצין העיר", דבר שגרם לבלבול אצל חיילים שפנו בשוגג ליחידות קצין העיר שלא סיפקו עוד שירות רפואי.

בשנת 2014 היו קיימים 12 קציני עיר ברחבי הארץ: אילת, אשקלון, באר שבע, חיפה, טבריה, ירושלים, נהריה, נתניה, עפולה, קריית שמונה, רחובות, תל אביב.

ב-2015 החליט ראש אכ"א, אלוף חגי טופולנסקי, על סגירת כל יחידות קציני הערים. משימותיהם, מלבד הודעות על נפגעים, הועברו לקצינת פניות הציבור (בראשי תיבות, "קפ"ץ"). מאז סגירת יחידות קציני הערים, אזרחים יכולים לקבל מענה טלפוני באמצעות מוקד קצינת פניות הציבור. הודעות למשפחות נפגעים נמסרות על ידי מודיעי נפגעים, והפעלתם היא באמצעות ראשי זירות נפגעים בחמ"ל הנפגעים של **מנה"ק** (מנהל הנפגעים וקציני הערים).

## ראו גם
* מערך הנפגעים וקציני הערים
* לשכת הגיוס
* נציבות קבילות החיילים

## קישורים חיצוניים
* רשימת אישורים רשמיים (ניתנו בעבר על ידי קצין העיר), באתר צה"ל

## הערות שוליים

קטגוריה:יחידות צה"ל שפורקו
קטגוריה:אגף כוח האדם
מר זוטרא בר מר זוטרא

**מר זוטרא בר מר זוטרא**, או **מר זוטרא השלישי**, היה בנו היחיד של ראש הגולה בבבל, מר זוטרא השני, בתחילתה של תקופת הסבוראים. אביו מרד בשלטון הסאסאני, ולאחר דיכוי המרד על ידי צבאו של המלך קבאד הראשון נתלה על גשר העיר מחוזא. מר זוטרא הבן, שלפי המסופר בסדר עולם זוטא נולד ביום תלייתו של אביו ונקרא על שמו של אביו, עלה לארץ ישראל בשנת ד'ר"ף (520) וישב שם בראש ועד החכמים. בתקופה זו פעלו בבבל חכמי הסבוראים.

## לידתו
משרת ראש הגולה בבבל, ראש ההנהגה המדינית של היהודים בבבל והסמכות העליונה לעניינים פנים-יהודיים, הוחזקה בידי משפחה המיוחסת לדוד המלך, ליהויכין מלך יהודה ולזרובבל בן שאלתיאל. לרוב הוכר ראש הגולה על ידי השלטון כנציג היהודים.

מר זוטרא האב היה ראש הגולה בבבל במשך כ-20 שנה. בתקופה זו החמיר מצבם של היהודים בבבל, ובעקבות גזרות ופוגרומים החליט למרוד בשלטון הסאסאני. בתחילה נחל מר זוטרא האב ניצחון ובמשך כשבע שנים מלך בעיר מחוזא. בסופו של דבר המרד דוכא, וראש הגולה נצלב עם ראש הישיבה, רב חנינא, שהיה סבו. בו ביום ילדה אשת ראש הגולה בן, וזה נקרא על שם אביו – זוטרא.

## עלייתו לארץ ישראל
מר זוטרא הבן, בנו היחיד של ראש הגולה, נותר הנצר היחיד למשפחת ראש הגולה. הוא עלה לארץ ישראל בשנת ד'ר"ף (520). שם נתקבל בכבוד גדול, וישב בראש ועד החכמים, הוא וצאצאיו. מר זוטרא בר מר זוטרא התיישב בטבריה, היה מראשוני הסבוראים, היה בנו של ראש הגולה בבבל היה מיוחס לבית דוד, והוא וצאצאיו אחריו, במשך שבעה דורות, עמדו בראשות הנהגה התורנית. זו למעשה הייתה תחילתה של הישיבה הארצ-ישראלית (ישיבת גאון יעקב) ובכך היוותה כממשיכתה הסמלית של מוסד הסנהדרין. למעשה ישבה הישיבה בטבריה זמן כה רב עד שגם כאשר היא עברה לירושלים היו נקראים לעיתים ראשיה בשם "גאון טבריה".

על מועד עלייתו של מר זוטרא בר מר זוטרא לארץ חלוקות הדעות. לדעת החוקר הרב יצחק אייזיק הלוי, בספרו "דורות הראשונים", הסתתר מר זוטרא הבן כ-30 שנה בבבל, ואחר כך עלה לארץ ישראל. מה שהשפיע עליו בהחלטתו לעלות לארץ ישראל היה מאיסת השררה. לטענה זו התנגד רבי זאב וולף רבינוביץ', שכן משרת ראש הגולה בבבל בוטלה לאחר המרד.

צבי גרץ, לעומתו, כתב בספרו "דברי ימי ישראל" שמר זוטרא הבן עלה לארץ עם אימו, שברחה מיד אחרי המרד מאימתו של המלך קבאד, שרדף את משפחת ראש הגולה. דעה נוספת היא שמר זוטרא הבן עלה לארץ ישראל בגיל 18.

החוקר ר' יצחק אייזיק הלוי, בספרו "דורות הראשונים", טען שנפלה טעות סופר בסדר עולם זוטא לגבי שנת עלייתו של מר זוטרא הבן לארץ. לדעתו, יש לדחות אותה בכ־70 שנה, והנוסחה הנכונה בספר היא שנת ד'שמ"ט (589). טענה זו נתקלה בהתנגדות מצד חוקרים אחרים.

לדעתם של החוקרים אייזיק הירש וייס ור' יצחק אייזיק הלוי, מר זוטרא הבן היה זה שהביא את התלמוד הבבלי לארץ ישראל ולימד אותו שם. בארץ ישראל היו חכמים שפעלו בגליל, ולפעמים היו נשלחות אליהם שאלות מן הגולה. בני ארץ ישראל שמחו לקבל את התלמוד הבבלי שהביא עמו מר זוטרא, ולמדו אותו ממנו תחת התלמוד הירושלמי, שפסיקת ההלכה על פיו היא קשה. ברם, טענה זו אינה מוסכמת, והיא ספגה ביקורת מפני שהיא סותרת מקורות היסטוריים שונים.

## צאצאיו
בספר "סדר עולם זוטא" מסופר שמר זוטרא, לאחר עלייתו לארץ, ישב בראש ועד החכמים שבארץ ישראל, ה"סנהדרין". הוא וצאצאיו, במשך שבעה דורות, ישבו בראש ועד החכמים. שמותיהם: **מר זוטרא**, רב גוריא, מר זוטרא (הרביעי), רב יעקב, רב מיגס, רב נחמיה ורב אבדימי.

## ראו גם
* יוסף ד'ו נואס

## הערות שוליים

קטגוריה:גאוני ארץ ישראל
קטגוריה:סבוראים
קטגוריה:אנשי עליות קדומות לארץ ישראל
קטגוריה:עולים לארץ ישראל במאה ה-6
קטגוריה:יהודי בבל במאה ה-6
קטגוריה:ילידי 502
דגל האימפריה העות'מאנית

המונח **דגל האימפריה העות'מאנית** מכוון לאחד מהדגלים אשר היו בשימוש הסולטאנים השליטים של השושלת העות'מאנית. בשל המבנה הפוליטי והחברתי המסובך של האימפריה העות'מאנית לא היה לאימפריה דגל לאומי אחד עד 1844 עת אומץ דגל הצי העות'מאני, וכל סולטאן השתמש בדגלים שונים בנסיבות שונות.

הדגל הראשון המזוהה עם האימפריה העות'מאנית נבחר ככל הנראה על ידי הסולטאן מורט הראשון בסוף המאה ה-14 והיה בצורת משולש מעוגל בצבע אדום. אדום לא היה צבע שזוהה עם הטורקים והסיבה לבחירתו של צבע זה דווקא איננה ידועה. דגל זה השתנה אך מעט לאורך השנים וכל שנוסף לו היה סהר בצבע צהוב. הסהר היה סמל של קונסטנטינופול עוד בתקופה הביזנטית אך היה גם סמל שרווח בקרב שבטים טורקים בעבר. בד בבד החלו להתפתח דגלים שונים שיוחדו לצי העות'מאני ולצי הסוחר, ולאוניות ולמפקדי אוניות שונים.

במאה ה-18 החלו העות'מאנים להשתמש בדגלים בצורת מלבן במקום המשולש שנהג עד אז, ונוצרה הבחנה בין דגלים של מוסדות אזרחיים או חילוניים שצבעם היה אדום, לבין דגלים של מוסדות דתיים שהיו בצבע ירוק - צבעו של האסלאם. דגל הצי שאומץ ב-1793 היה לפיכך בצבע אדום וכלל סהר וכוכב מתומן. ב-1844 הפך הכוכב למחומש והיה לדגל הרשמי של האימפריה. דגל זה אומץ ב-1923 על ידי טורקיה לאחר עצמאותה, וזכה לשם Ay Yıldız ("כוכב ירח").


תמונה:Flag of the Ottoman Sultanate (1299-1453).svg|הדגל העות'מאני 1299–1453
תמונה:Flag of the Ottoman Empire (1453-1844).svg|הדגל העות'מאני 1453–1844
תמונה:Ottoman Flag.svg|דגל הצי העות'מאני 1793-1844
תמונה:Flag of Turkey.svg|הדגל העות'מאני 1844–1922 (זהה לדגל טורקיה)


## ראו גם
* דגל טורקיה

## קישורים חיצוניים

עות'מאנית, אימפריה
קטגוריה:האימפריה העות'מאנית
קטגוריה:האימפריה העות'מאנית: פוליטיקה
האימפריה העות'מאנית
אסטרואידי אטן

**אסטרואידי אטן** הם קבוצה של גופים קרובי ארץ הקרויים על שם האסטרואיד הראשון שהתגלה ומשויך לקבוצה זו, 2062 אטן, שנתגלה ב-7 בינואר 1976 על ידי אלינור הלין. גופים אלה מוגדרים כבעלי מרחק הקפה ממוצע הקטן מיחידה אסטרונומית אחת, ובעלי אפהליון גדול מ-0.983 יחידות אסטרונומיות. הדבר אומר שמסלולם סביב השמש בדרך כלל חוצה את מסלול כדור הארץ והם עלולים להוות סכנה. נכון לשנת 2004, נמצא שרק עבור שני אסטרואידים השייכים לקבוצה זו, מרחק האפהליון קטן מיחידה אסטרונומית אחת, והם לא חוצים את מסלול כדור הארץ לעולם.

האסטרואיד בעל המסלול הממוצע הקצר ביותר הוא KW4 1999, שמסלולו הממוצע הוא 0.642 יחידות אסטרונומיות. בפריהליון הוא מתקרב לשמש עד כדי 0.2 יחידות אסטרונומיות או כ-30 מיליון ק"מ. זהו מסלול קרוב בהרבה לשמש מזה של כוכב הלכת חמה.

האסטרואיד אפופיס שייך לקבוצה זו. עם גילויו ב-19 ביוני 2004 ועד סוף שנת 2004, היה קיים חשש רציני שהוא יפגע בכדור הארץ ב-13 באפריל 2029. חישוב מדויק יותר של מסלולו שלל אפשרות זו, אם כי עדיין קיימת אפשרות שמסלולו יוסט בעת המעבר בשנת 2029, ואז הוא יהפוך לאסטרואיד אפולו. אם באותה עת הוא ייכנס לתהודה מסלולית עם כדור הארץ אזי פגיעה בו ב-13 באפריל 2036 עלולה להיות בלתי נמנעת.

## ראו גם
* סולם טורינו

## קישורים חיצוניים

* רשימה של אסטרואידי אטן
* 
* גופים קרובי ארץ באתר נאס"א

אטן
קטגוריה:גופים קרובי ארץ